Diari Oficial de la Generalitat Valenciana


Sumari del DOGV 4235, del 24-04-2002 (2002/4036)

Notificació de la interlocutòria dictada en la modificació de mesures número 473/2001.
--------------------------------------------------------------------------------------

### Dades del document

Número de DOGV
:   4235

Data del DOGV
:   24-04-2002

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2002/4036


Organisme emissor
:   Juzgado de Primera Instància Número 4 de Dénia

Tipus de document
:   Anunci

Notificació de la interlocutòria dictada en la modificació de mesures número 473/2001. [2002/F4036]
  
En virtut del que s'ha acordat en la resolució d'aquesta data en les actuacions indicades més amunt, seguides a instància de Hillary Brydon Waterhouse, representada pel procurador Agustín Martí Palazón, contra Simon Richard Waterhouse, en parador ignorat, es notifica la interlocutòria dictada en aquestes, que és la següent:
  
Interlocutòria
  
Dénia, 21 de març de 2002
  
Fets
  
Primer. El procurador Agustín Martí Palazón, en nom i representació de Hillary Brydon Waterhouse, va presentar un escrit davant d'aquest jutjat mitjançant el qual se sol·licitava la modificació de les mesures acordades en la sentència de separació dictada amb data de 15 de juny de 2002, i demanava la modificació de la mesura definitiva d'atribució de guàrdia i custòdia dels menors James i Lucy Waterhouse.
  
Segon. Vista la sol·licitud, es va manar citar els cònjuges i el Ministeri Fiscal, amb advertiment que la falta d'assistència injustificada podrà determinar tenir-lo per conforme en els fets al·legats per l'altra per a fonamentar la modificació de mesures de caràcter patrimonial, a la realització d'una compareixença, assistits per advocats i representats per procurador.
  
Tercer. Realitzada la compareixença i sense haver arribat les parts a un acord, aquestes al·legaren les seues pretensions i es va practicar la prova proposada i declarada pertinent.
  
Quart. En la tramitació de l'expedient s'han observat les prescripcions legals en vigor.
  
Raonaments jurídics
  
Primer. Les mesures definitives acordades en judicis de separació matrimonial o de divorci són fermes i immodificables, com ha estat sostenint la jurisprudència (S. de 26 de gener de 1994, de l'Audiència Provincial de Múrcia; 7 de febrer de 1994, de l'Audiència Provincial d'Orense; i Interlocutòria de 2 de desembre de 1997, de l'Audiència Provincial d'Osca), si no és que es dóna la concurrència d'un pressupost cert i fonamental que altere substancialment les bases on s'assentaren les mesures i acords que es pretenguen modificar, conforme al que s'estableix en l'article 91 in fine del Codi Civil i l'article 775, número 1, de la Llei de Enjudiciament Civil, segons el qual «... la modificació de les mesures adoptades pels cònjuges o de les adoptades en defecte d'acord, sempre que hagen variat substancialment les circumstàncies tingudes en compte en aprovar-les o acordar-les». Conseqüentment, per a la modificació de les mesures no hauran de tenir-se en compte criteris merament subjectius, sinó objectius, com també la idoneïtat concreta de les mesures sol·licitades, i a més, com a premissa prèvia per a entrar a valorar la dita idoneïtat, la part sol·licitant haurà d'acreditar l'efectiva concurrència de noves i rellevants circumstàncies substancialment diferents a les previstes en la sentència de separació o divorci.
  
Segon. En aquestes actuacions, de la prova practicada resulta que Simon Richard Waterhouse, al qual per sentència dictada per aquest tribunal amb data 15 de juny de 2000, dictada en les actuacions número 318/1999, sobre separació matrimonial, i confirmada per una altra de l'Audiència Provincial d'Alacant, de data 18 d'octubre de 2001, es va atribuir la guarda i custòdia dels fills menors del matrimoni, James Christopher i Lucy Jean Waterhouse, amb posterioritat al procés indicat i com ha quedat suficientment provat en aquest procés revisori a través de la prova documental i testifical practicada, l'esmentat senyor Waterhouse se n'ha anat del domicili que ocupava amb els menors; aquests han quedat sense escolarització al col·legi a què assistien, sense previ avís al centre (Col·legi Públic Santa Maria Magdalena del Poble Nou de Benitatxell); ha incomplit conseqüentment el règim de visites acordat a favor de la mare, en trobar-se en parador ignorat, i ha mantingut hàbits de consum excessiu de begudes alcohòliques. Davant d'aquestes circumstàncies, totes de negativa repercussió en la formació i educació dels menors, i per a benefici d'aquests, és procedent acordar el canvi de règim en l'atribució de la guarda que va sol·licitar la mare en la demanda, la qual ha demostrat, també de forma sobrevinguda, interés i dedicació en relació als fills menors.
  
Tercer. Atesa l'índole especial de les qüestions sobre les que versa aquest litigi, i com que no s'aprecia temeritat en cap de les parts, no pertoca fer imposició en les costes processals.
  
Vistos els articles exposats i altres de general i pertinent aplicació, s'acorda: l'estimació de la demanda formulada pel procurador senyor Martí Palazón, en nom i representació de Hillary Brydon Waterhouse, davant de Simon Richard Waterhouse, en rebel·lia, i en conseqüència procedir a la modificació de les mesures que s'acordaren en la sentència de separació de data 15 de juny de 2000, dictada per aquest jutjat, en les actuacions número 318/1999, en el sentit d'atribuir a l'esposa, Hillary Brydon Waterhouse, la guarda dels menors, James i Lucy Waterhouse.
  
Sense imposició de les costes a cap de les parts.
  
Notifiqueu aquesta resolució a les parts (i al Ministeri Fiscal si hi ha menors), fent-los saber que contra aquesta es pot interposar un recurs d'apel·lació mitjançant la presentació d'un escrit davant d'aquest jutjat en el termini de cinc dies següents a la notificació.
  
Així ho mana i firma Santiago Luis Hoyos Guijarro, jutge del Jutjat de Primera Instància número 4 de Dénia. En done fe.
  
Aquest edicte s'expedeix perquè s'inserisca en el Butlletí Oficial de la Província d'Alacant i al tauler d'anuncis d'aquest jutjat, i valga de notificació al demandat declarat en rebel·lia, Simon Richard Waterhouse.